张耒
寄刘伯声
别君几何时，人事浩千万。
身如张射侯，忧愁剧强箭。
崎岖走穷县，艰苦君未见。
未知菽水丰，已感霜露变。
羁孤寄穷海，亲友谁吊唁。
析图补冬裘，乞米煮朝饭。
无聊犹自思，援溺固谁愿。
人生不终否，此语非我分。
英雄伏泥涂，暂晦久必现。
如予百不能，理自合贫贱。
岂当议隐显，而有不遇叹。
但思窜山林，远脱人世患。
有田足耕耘，有水足罩仙。
萧然便终老，到死百不问。
平生泥佛祖，久已师壁观。
况将无生禅，下视有为幻。
吾子出群材，千牛有余刃。
行当脱尘埃，鸣佩侍清燕。
高卑各有得，愿勿讥尺鷃。
不有行道人，谁当佐尧舜。
时哉勿自滞，功业在力劝。
握手不可期，此计吾行辨。